text: Kvinde ledte efter hund på frossen fjord
  23 februar 2010 kl. 13.00
  En kvinde vandrede rundt på isen på Horsens Fjord og ledte efter sin hund. Brandfolk måtte hente hende ind i isbåd.
  Søgen efter sin forsvundne hund bragte tirsdag en kvinde langt ud på den tilfrosne Horsens Fjord.
  - Hun gik rundt ca. 500 meter fra land, og dermed bragte hun sig selv i fare. Derfor måtte brandvæsnet hente hende ind til land i en såkaldt isbåd, så redningsfolkene ikke også risikerede at gå igennem isen, siger vagtchef Jesper Duus ved Sydøstjyllands Politi.
  
  Helikopter efter hund
  Efter meldingen om kvinden på fjorden blev en redningshelikopter sendt i luften, men da kvinden blev reddet fra land, ledte helikopteren i stedet efter det forsvundne kæledyr.
  - Vi har endnu ikke hørt, om de har fundet hunden, siger vagtchefen.
  